Liellaiva

**Liellaiva** ir liels ūdens transportlīdzekļa veids, kas paredzēts kravu vai pasažieru pārvadāšanai pa iekšējiem ūdensceļiem, piemēram, upēm, ezeriem un kanāliem, kā arī jūras piekrastes rajonos. Liellaivas var būt dažāda izmēra un konstrukcijas, atkarībā no to pielietojuma un darbības vides. Vēsturiski tās bijušas būtiska loģistikas sastāvdaļa, un arī mūsdienās tās spēlē nozīmīgu lomu ekonomikā, tūrismā un transportā. Parasti liellaivas tiek pārvietotas ar velkoņiem vai līdzīgiem specializētiem kuģiem, taču sastopamas arī pašgājējas liellaivas, lai gan to ātrums un manevrētspēja ir neliela. Plakandibena liellaivas sauc arī par baržām un agrāk arī strūgām.

Vienam no parastajiem liellaivu standartiem ietilpība ir 1500 tonnas, tās garums ir ap 60 un platums ap 10 metriem. Dažas ir ar vaļēju virsmu, savukārt sausu vai šķidru kravu pārvadāšanai lieto klātas liellaivas.

## Vēsture
thumb|Velkoņa stumta liellaiva Kanādā 1932. gadā
Liellaivas ir izmantotas jau kopš senajiem laikiem, īpaši tirdzniecībā un loģistikā, jo tās spēja pārvadāt lielas kravas salīdzinoši lētāk nekā sauszemes transportlīdzekļi. Senajā Ēģiptē, Divupē un Romā liellaivas tika izmantotas labības, būvmateriālu un citu preču transportēšanai pa upēm, piemēram, Nīlu un Tigras-Eifratas sistēmu. Viduslaikos un industriālajā laikmetā liellaivas kļuva par nozīmīgu tirdzniecības līdzekli Eiropā, īpaši uz tādiem ūdensceļiem kā Donava, Reina un Lielbritānijas kanāli.

## Liellaivu veidi
Atkarībā no konstrukcijas un izmantošanas mērķa izšķir vairākus liellaivu veidus:

### 1. Kravas liellaivas
thumb|Mūsdienīga barža Nīderlandē
* Upju un kanālu liellaivas un baržas — bieži izmanto Eiropas iekšējos ūdensceļos, pārvadājot beramkravas, konteinerus un citas preces.
* Tankeri — paredzēti šķidro kravu, piemēram, naftas produktu vai ķīmisko vielu pārvadāšanai.
* Pontonlaivas — izmanto smagās tehnikas vai lielgabarīta kravu transportēšanai.

### 2. Pasažieru liellaivas

* Upju kruīza kuģīši — nodrošina tūrisma braucienus pa upēm un ezeriem. Parasti tie ir pašgājēji.
* Prāmji — pārvadā pasažierus un transportlīdzekļus īsās distancēs, piemēram, starp salām vai pāri upēm.
* Lielās gondolas un laivas Venēcijā — īpaši piemērotas šauriem ūdensceļiem.
* Dzīvojamās liellaivas — izmanto kā pastāvīgu vai īslaicīgu noenkurotu dzīvesvietu. Parasti tās ir pārbūvētas kravas liellaivas vai speciāli būvētas platformas (hausboti). Tas ir īpaši populāri Kanādā, Nīderlandē, dažos Dienvidu un Dienvidaustrumu Āzijas reģionos.
* Stacionāras izklaides vietas — noenkurotas liellaivas, uz kurām uzbūvēti restorāni, deju zāles vai līdzīgi objekti.

### 3. Militārās un speciālās liellaivas
thumb|Piekrastes zvejas liellaiva
* Desanta liellaivas — izmanto karadarbībā, lai izsēdinātu karaspēku krastā.
* Glābšanas un apgādes liellaivas — nodrošina palīdzību kuģniecības un glābšanas operācijās.
* Spēkstaciju liellaivas — tiek izmantotas kā mobilās elektrostacijas krīzes situācijās.
* Zvejas liellaivas — par tādām tiek sauktas lielākās zvejas laivas.

## Tehniskās īpašības
Liellaivu konstrukcija un tehniskie parametri atšķiras atkarībā no to izmantošanas mērķa, taču vairumā gadījumu tām ir šādas īpašības:

* Korpuss — izgatavots no tērauda, alumīnija vai koka, atkarībā no ekspluatācijas apstākļiem un izmantošanas mērķa.
* Dzinējs — modernas pašgājējas liellaivas parasti izmanto dīzeļdzinējus, bet agrāk tās bieži tika darbinātas ar tvaika dzinējiem vai buru sistēmām. Dažās valstīs, piemēram, Nīderlandē, joprojām tiek izmantotas buru liellaivas.
* Vadības sistēmas — mūsdienu liellaivām ir automatizētas navigācijas un drošības sistēmas, kas atvieglo to vadību un uzlabo efektivitāti.

## Mūsdienu izmantošana
Liellaivas joprojām ir svarīgs transporta līdzeklis daudzās pasaules valstīs, īpaši reģionos ar plašu upju un kanālu tīklu, piemēram, Nīderlandē, Vācijā, ASV un Ķīnā. Tās tiek izmantotas šādās jomās:

# Kravu pārvadājumi — Eiropas lielākajās upēs un kanālos liellaivas ir svarīgs loģistikas elements, kas nodrošina ekonomiskāku un videi draudzīgāku pārvadājumu veidu salīdzinājumā ar autotransportu.
# Tūrisms un rekreācija — upju kruīzi un prāmju pārvadājumi ir populāri daudzās pasaules vietās, piemēram, Donavas, Volgas un Misisipi upēs.
# Militārās un glābšanas operācijas — liellaivas tiek izmantotas armijā un civilajā aizsardzībā, piemēram, plūdu vai citu dabas katastrofu gadījumos.

## Salīdzinājums ar citiem ūdens transportlīdzekļiem

## Atsauces

## Ārējās saites